## L’Associació Espanyola de Gestors Públics de Vivenda i Sòl reconeix la labor de l’EVha i de l’IVE en la gestió de reallotjaments i inspecció de danys en edificis afectats per la riuada

*** El secretari autonòmic de Vivenda ha rebut els reconeixements atorgats a estes dos entitats, dependents de la Vicepresidència Primera i Conselleria de Servicis Socials, Igualtat i Vivenda
* Les actuacions executades en les zones afectades han seguit un protocol, únic a Espanya, d’actuació tècnica i de gestió, dissenyat per l’IVE
* Sebastián Fernández agraïx este guardó i destaca el compromís, l’entrega i el treball exercit per a ajudar les persones damnificades**

L’Associació Espanyola de Gestors Públics de Vivenda i Sòl (AVS) ha reconegut la labor exercida per la Generalitat, mitjançant l’Entitat Valenciana de Vivenda i Sòl (EVha) i l’Institut Valencià d’Edificació (IVE), quant a la gestió de reallotjaments de les famílies amb vivendes afectades per la dana, així com respecte a la inspecció i l’avaluació de danys de milers d’edificis de les zones damnificades.

Per al secretari autonòmic de Vivenda, Sebastián Fernández, rebre este reconeixement “suposa un suport al treball que s’ha dut a terme, i, al mateix temps, una enorme responsabilitat per a continuar impulsant les millors pràctiques en la gestió pública, especialment en situacions d’emergència com la viscuda durant la riuada d’octubre de 2024”.

A més, tal com ha destacat el secretari autonòmic, “el guardó és un reconeixement a tots els treballadors i les treballadores de les dos entitats, que, amb un compromís i entrega incondicional, han prestat un excel·lent servici als ciutadans”.

**Protocol pioner a Espanya**

En eixe sentit, Fernández ha assegurat que, “davant d’esta gran adversitat, hem demostrat el potencial de la Unitat d’Avaluació de Danys, que, impulsada per la Vicepresidència des del primer moment, va ser capaç de mobilitzar en temps rècord, amb la coordinació de l’IVE, un gran nombre de tècnics dels col·legis d’arquitectes, que han desenrotllat una labor perfectament coordinada i eficient”.

De la mateixa manera, ha fet valdre “la col·laboració estreta amb els tècnics municipals, als quals s’ha acompanyat i donat suport tècnic des del minut zero”. A més, ha destacat que un dels pilars fonamentals de la intervenció va ser l’aplicació d’un protocol d’actuació tècnica i de gestió dissenyat per l’IVE, únic a Espanya. Un sistema que permet generar una única base de dades en línia, en què tots els agents intervinents (tècnics inspectors, ajuntaments, diputacions, conselleries, servicis d’Emergències o bombers, entre d’altres), poden treballar de manera simultània i coordinada. “Este model no només evita duplicitats, sinó que multiplica l’eficàcia de les actuacions”, ha declarat Fernández.

**Treballadors socials**

Pel que respecta a l’EVha, AVS ha guardonat la labor que l’entitat ha dut a terme per a donar resposta a les necessitats residencials de molts afectats per la dana. En este sentit, l’entitat va ampliar el seu equip de treballadors socials per a atendre les demandes de reallotjament de les famílies les vivendes de les quals es van vore greument afectades, amb la finalitat de traslladar-les a vivendes del parc públic, que s’entregaven totalment equipades.

Segons ha explicat el secretari autonòmic, este equip ha estat en contacte directe amb els servicis socials de tots els ajuntaments per a canalitzar les demandes de les unitats de convivència afectades i donar resposta amb la màxima celeritat possible. “Moltes famílies, bé de manera definitiva o temporal, es van quedar sense llar i estris, en una situació d’excepcional necessitat de vivenda. La Generalitat, a fi de pal·liar esta situació, ha posat a disposició vivendes buides del patrimoni públic de la Generalitat en la província de València”, ha assenyalat Fernández.

Per a donar resposta a esta emergència, fins ara, la Generalitat ha oferit vivendes del parc públic a 248 famílies en diferents municipis de la província de València, 139 de les quals han accedit a esta solució, mentres que a les restants no els ha resultat necessària esta opció.

Per això, el secretari autonòmic ha remarcat que “este reconeixement és també per a totes les persones, institucions i entitats que es van sumar a este esforç col·lectiu sense precedents al servici dels ciutadans”.

**Assemblea general i premis AVS**

Els Premis AVS a les Bones Pràctiques, que s’emmarquen en l’assemblea general d’AVS, tenen l’objectiu de donar a conéixer, valorar i difondre el treball que du a terme el sector públic i les entitats privades sense ànim de lucre en favor de la vivenda social i la seua administració, la sostenibilitat, la rehabilitació, la regeneració urbana i la gestió de servicis públics.

En esta edició, en la qual han sigut premiades diferents iniciatives i projectes promoguts per les entitats associades, l’AVS ha valorat el treball solidari i compromés exercit per l’EVha i l’IVE per a ajudar les persones amb les seues llars afectades a causa de la riuada.

En l’acte d’entrega dels reconeixements, el secretari autonòmic ha estat acompanyat pel subdirector de gestió de l’EVha, Juan José Pérez. A la gala també ha assistit una representació d’entitats de la Comunitat Valenciana associades a AVS, formada pel regidor de Vivenda i president del Patronat Municipal de la Vivenda de l’Ajuntament d’Alacant, Carlos de Juan; el gerent de la Societat Pla Cabanyal-Canyamelar, Ignacio Pou; així com el gerent d’AVS, Enrique Bueso.

Fecha: 09/05/2025